ToekomsVenster: Het jy al vuurvliegies gesien?Foto: Toan Phan/Unsplash Ek wonder of jy al vuurvliegies gesien het? Ek het dit enkele kere in my lewe beleef. Ek verbeel my dat dit meer voorgekom het toe ek ŉ kind was. Miskien is dit die verwondering wat my bybly. Ek herinner my dat toe ek en my twee seuns gaan stap het, was dit in die Waterberge, ek digby die kampvuur vuurvliegies gesien het. Dis die mooiste gesig denkbaar. Ek haal uit Wikipedia aan: “Die vuurvliegies, waarvan sowat 1 000 spesies beskryf is, word van ander insekte onderskei op grond van hulle vermoë om lig te maak en oortref die mens se tegnologie met die wyse waarop hulle dit doen. Tydens die ligmaakproses gee hulle lig geen hitte af nie, terwyl selfs die beste fluoresseerlampe ‘n sekere hoeveelheid hitte uitstraal. Die vuurvliegiemannetjie en glimwurmwyfie se ligorgane sit in hulle agterlywe. Dit bestaan uit twee lae selle. Die boonste laag bevat senuwees en ‘n setagtige wit vloeistof en in die tweede laag is selle wat die lig reflekteer”. Volgens ŉ Facebook-inskrywing kry ŉ mens nog vuurvliegies in die Oos-Kaap, langs die Groot Kei-rivier. Insect Africa sê ŉ mens loop die mooi goed langs die Wildekus en die ou Oos- Transvaal raak. Genoeg om aan te dui dat hierdie eksotiese gebeure nie sommer oral voorkom nie. Jy moet letterlik daarna soek en fyn ingestel wees om dit raak te sien. Dit is te pragtig en laat ‘n mens dink aan feetjies in die nag. Ons is terdeë bewus van muskiete wanneer dit donker is. Wie ken nie die onnutsige en uittartende lawaai van ŉ muskiet wat net nie wil bes gee terwyl jy probeer slaap inkry nie. Niemand verjaag vuurvliegies nie. Dis ŉ uitsonderlike skoonheid. As jy fyn oplet sal jy die dartelende vuurvliegies in jou donker oomblikke raaksien. Jou oë moet effe ingestel wees en jy moet dalk soek, maar dit is daar. Donker bevat somtyds die mooiste skoonheid. Donker bewaar somtyds die beste geheime. Donker is spaarsamig en soos ŉ introvert. As jy dit eers leer ken ervaar jy die diepte. Moenie jou donker weg wens nie. Soek na die vuurvliegies. Hulle is daar. Ps. 139:12 – maar vir U is selfs die duisternis nie donker nie en die nag so lig soos die dag, duisternis so goed soos lig.